Þingræður haldnar á Alþingi Íslendinga



Herra forseti. Ríkisstj. mun stinga upp á því, að þinghlé verði tekið til 21. janúar. Þess vegna er augljóst, að fjárlög verða ekki afgreidd fyrir áramót. Þá þarf að hafa heimildir til þess að greiða allra nauðsynlegustu gjöld eigi að síður. Þetta frv., sem hér liggur fyrir, fer fram á, að ríkisstj. fái heimild til þess, og er nákvæmlega að efni til samhljóða slíkum frumvörpum, sem flutt hafa verið, þegar svo hefur staðið á um fjárl. eins og nú, en ráðgert, að heimildin standi til 28. febr. Ætti þá að vera alveg öruggt, að búið væri að ganga frá fjárl. fyrir næsta ár. Ég sé ekki ástæðu til að leggja til, að málið fari til n. Þetta er einfalt, það hefur ekki verið venja við hliðstæðar ástæður, en á hinn bóginn er vitanlega hægt að gera svo, ef krafa kemur fram um það.



Herra forseti. Ég tel það að vísu mjög misráðið, að fjárlög skuli ekki vera afgreidd samtímis því, sem gerðar eru þær veigamiklu ráðstafanir í fjármálum þjóðarinnar, sem verið er að gera á Alþ. þessa dagana. Sannleikurinn er sá, að ómögulegt er að gera sér grein fyrir gildi þeirra eða áhrifum, nema því aðeins, að menn samtímis viti um það, hvernig fjárl. eigi að afgreiða, enda er verulegur hluti af þeim gífurlega þungu sköttum, sem nú er verið að leggja á almenning, einmitt ætlaður til þess að standa undir auknum tekjum til þess að hægt sé að afgreiða fjárl. hallalaust, án þess að fyrir þingheimi liggi nokkur grg. um nauðsyn á þeim, að því er manni skilst, 100 millj. kr., sem í þessu skyni á að verja. Svipað stóð á í fyrra, og þá lögðum við sjálfstæðismenn áherzlu á það, að fjárlög og dýrtíðarráðstafanir eða efnahagsráðstafanir væri hvort tveggja afgreitt samtímis, þannig að vitað væri um efnismeðferð hvors málsins um sig, þegar hitt væri afgreitt. Hæstv. þáverandi fjmrh. og enn verandi var þessu raunar mjög andsnúinn og lagði á það ofurkapp, að fjárl. yrðu afgr. fyrir áramót, en hans vilji náði ekki fram að ganga. Nú sýnist þessu vera alveg snúið við, að fjmrh. sækir fast, að efnahagsráðstafanir séu afgreiddar fyrir áramót, en vill ekki einu sinni fá fjárl. afgreidd í janúar, heldur beitir sér fyrir því, að það sé dregið fram í febrúar, að með þau sé farið. Það er sem sagt hér mjög breytt frá því, sem áður var, hvernig sem á því stendur, einungis að það boði ekki, að það þurfi að bæta einhverjum dálitlum pinkli ofan á skattana nýju, þegar fram í febrúar kemur, til þess að standa undir ofurþunga þeim, sem nú er á lagður til þess að standa undir fjárl. Um þetta eins og margt annað er með öllu óljóst, og verða getgátur einar að gilda og getur þar hver sagt öðrum og veit enginn, hvorki hvað í huga stjórnarherranna býr né heldur við hvaða rök þeir hafa að styðjast, ef þau eru nokkur, en vendilega er hulið allt fyrir almenningi. En hvað sem um þetta verður sagt að öðru leyti, þá skal það játað, að úr því sem komið er og fyrir þá einstæðu starfstilhögun, sem hér hefur verið, að Alþ. hefur verið haldið starfslausu nú í nær tvo og hálfan mánuð, þannig að mjög til að óþörfu þarf að framlengja störf þess eftir áramót, þá verður að taka hverjum hlut eins og hann er og ekki annað að gera heldur en að beygja sig fyrir því, að við erum búin að sitja hér starfslaus í tvo og hálfan mánuð og fjárl. verður að afgreiða, og þá verður að veita eitthvert tóm til þess, og þó að við ynnum rækilega fram að áramótum, þá verður því sjálfsagt ekki fram komið að afgreiða fjárlög á þeim tíma, Þess vegna tel ég víst, að enginn hafi neitt við það að athuga út af fyrir sig, að þessar greiðsluheimildir verði veittar, og finnst mér þó tíminn vera óþarflega rúmur, en það skiptir ekki öllu máli, úr því að fjmrh. vill draga þetta svo lengi, þá hann um það, og sennilega leggur þetta frv. þó heldur meiri haft á meðferð hans og ríkisstj. á fé ríkissjóðs en ef búið væri að afgreiða fjárl. Og þar sem ég er með því að veita þessari stj. eins litlar heimildir og hægt er, tel ég þetta eftir atvikum vera viðunandi, úr því að þeir vilja sig við það sætta. Hins vil ég svo spyrja, hvort ráðið sé, að Alþ. komi ekki saman, eins og mér heyrðist, fyrr en 21. janúar, og ef svo er, er þá ætlunin, að til þess verði leitað samþykkis Alþ. sjálfs, eða ætlar stj. eða forsetar upp á eigið eindæmi að fresta þingfundum um heilan mánuð? Það er nauðsynlegt, að þm. fái um þetta vitneskju.



Það eru fáein orð út af því, sem hv. 1. þm. Reykv. (BBen) tók fram. Hann fann nú í þessu frv. tilefni til þess að ræða um vinnubrögð á hv. Alþ. í vetur og sagði, að Alþ. hefði verið haldið starfslausu undanfarið og það hefði verið auðvelt að ljúka afgreiðslu fjárlaga. Þetta var eins konar bergmál af því, sem við höfum séð í blaði hv. þm. undanfarið, þar sem því hefur verið haldið fram, að einhverjir óvenjulegir hættir hafi verið á störfum Alþ. í vetur að þessu leyti. Þetta er náttúrlega úr lausu lofti gripið og enginn veit það betur en hv. 1. þm. Reykv., jafnþingvanur og stjórnvanur maður og hann er, hann veit, að það hefur ætíð verið svo nú um mörg ár, að framan af þingi hafa störfin farið í það að ákveða ráðstafanir í framleiðslu- og efnahagsmálum, og a. m. k. þingmenn stjórnarflokkanna hafa verið önnum kafnir við að starfa að þeim málum í samráði við ríkisstj. Hitt er annað mál, að hv. 1. þm. Reykv. hefur sjálfsagt haft minna að gera í vetur en hann hefur haft undanfarna vetur, og það er sennilega það, sem glepur honum sýn í þessu máli. Ég hef ekki getað séð annað en það hafi verið mjög svipað haldið á störfum og verið hefur áður að þessu leyti. Þegar síðan tillögur eru tilbúnar um þessi mál, kemur sprettur bæði varðandi afgreiðslu þeirra og eins fjárl. Við höfum ekki talið, að það væru tök á því að afgreiða fjárl. fyrir næsta ár fyrr en búið var að ákveða, hvaða ráðstafanir átti að gera í efnahagsog framleiðslumálunum vegna margvíslegra breytinga, sem koma til greina í því sambandi og hafa áhrif á fjárl., enda sýnir það frv., sem nú hefur verið lagt fyrir einmitt um þessi mál, að þar er samband á milli, og hefði ekki verið hægt að láta fjárl. ganga á undan núna, þó að það væri í raun og veru auðvelt í fyrra, þar sem þá stóð ekki til að gera neinar ráðstafanir í efnahagsmálunum, sem höfðu stórfelld áhrif á fjárl. En í sambandi við þær ráðstafanir, sem nú standa til, þá er m. a. gert ráð fyrir talsvert mikilli breytingu á tekjustofnum ríkissjóðs, og fleira kemur til. Ég held því þess vegna fram, að vinnubrögðin hafi verið alveg eðlileg í vetur um þessi mál, en held, að það villi hv. 1. þm. Reykv. sýn, að hann hefur áður verið einn fremstur manna í stjórnarliðinu, en er nú í stjórnarandstöðunni. Ástæðan til þess, að ég hef stungið upp á, að svo langur frestur yrði hafður um afgreiðslu fjárl., er sú, að ríkisstj. ætlar sér að gera það að till. sinni, að hv. Alþ. komi ekki saman fyrr en 21. janúar, en rök fyrir því eru þau, að það þarf að undirbúa fyrir framhaldsþingið ýmis frv., sem hafa verið ráðin einmitt nú í þeim pólitísku samningum, sem hafa staðið yfir síðustu vikur. Það kann að vera, að það sé óþarft frá sjónarmiði hv. 1. þm. Reykv. að halda áfram þinginu til þess að lögfesta þau mál, sem stjórnarflokkarnir hafa ákveðið að beita sér fyrir, en frá sjónarmiði stjórnarflokkanna er það brýn nauðsyn og hæfilegt að hafa einmitt þennan frest til þess að undirbúa málin. Af þessum ástæðum verður að gera ráð fyrir því, að afgreiðsla fjárlaga geti dregizt á þá lund, sem gert er ráð fyrir í frv., sem hér liggur fyrir. Hv. þm. sagði, að það væri erfitt að slita svona í sundur efnahagsmálin og framleiðslumálin og fjárlagaafgreiðsluna, og satt er það, að æskilegast hefði verið að geta látið þetta verða alveg samferða, en á því hafa bara engin tök verið af ástæðum, sem ég þegar hef greint, og vegna þess, hvernig jólafríið bútar niður starfstímann. Hitt er svo misskilningur hjá honum, að engin grg. hafi komið fram um það, hvert samband sé á milli hugsaðrar fjárlagaafgreiðslu og efnahagsmálanna, sem fyrir liggja, eða að það sé einhver skelfilegur leyndardómur, hvað menn ætlist fyrir með þann tekjuauka, sem fyrirhugaður er samkv. frv. um efnahagsmálin. Ég lýsti því hér í gærkvöld í stórum dráttum, hvernig á þessum tekjuauka stæði, og nokkru nánar en gert var í grg. frv. Ég benti á það, að 25 millj. fara til þess að jafna á móti söluskattinum í smásölu, sem felldur er niður. Ég benti á, að um 25 millj. þarf til viðbótar til þess að greiða þær niðurborganir á innlendum vörum, sem nú þegar eru greiddar, og ég benti á, að þær 50 millj., sem þá eru eftir, mundu áreiðanlega ekki reynast of drjúgar til þess að fé yrði aukið nokkuð frá því, sem nú er á fjárl., til almennra verklegra framkvæmda, nokkuð til atvinnuaukningar yfir höfuð, nokkuð til rafmagnsmála og nokkuð til þess að kosta ný lagaákvæði um aukin ræktunarframlög, eins og komið er inn á í sambandi við frv. um efnahagsmálin. Þetta eru nú nokkrir liðir, sem þarf að taka til greina við afgreiðslu fjárl., og kemur þó að sjálfsögðu fleira til varðandi einstök atriði. En stóru drættina í þessu má alveg sjá, eins og þeir eru fyrirhugaðir, af þeim greinargerðum og upplýsingum, sem fram hafa komið. Ég vildi aðeins láta þessi fáu orð falla til þess að benda á, að frá sjónarmiði okkar, sem stöndum að þessum frumvarpaflutningi, hefur ekki verið á nokkurn hátt óeðlilega á þessum málum haldið.



Herra forseti. Ég held að við, sem hér höfum sótt þingfundi og fylgzt sæmilega með þingstörfum, getum út af fyrir sig ekki tekið hæstv. fjmrh. það illa upp, þó að hann sé því ókunnugur, hvernig hér hefur til gengið, vegna þess að hann hefur hér sárasjaldan sézt og verið víðs fjarri, þannig að ég segi alls ekki, að það sé vegna þess, að hann vilji halla réttu máli eða fara rangt með, þegar hann ber á móti því, að þingið hafi verið starfslaust, heldur vegna þess, að hann er því gersamlega ókunnugur. Hann hefur dvalið á einhverjum allt öðrum slóðum en á Alþ. Íslendinga í haust, og veit ég, að betur væri fyrir þeim góða manni komið, ef hann hefði valið sér betri félagsskap en hann hefur verið í. Um það, að Alþ. hafi haft nógum málefnum að gegna, þá er það kunnugt, að einn af helztu valdamönnum þingsins, - ég vonast til þess, að það verði ekki illa tekið upp eða sagt, að ég sé að ljóstra upp leyndarmálum, - hefur sagt það hér við ýmsa þm., að ef stjórnarandstæðingar væru ekki að flytja frv., þá væri ómögulegt að halda þingfundi yfirleitt. Og þetta er ekki eingöngu vegna þess, að stjórnin hafi þurft svo langan tíma til að undirbúa vandasöm mál til að leggja fyrir þingið, vegna þess að ef hún hefði hugsað um hyggileg vinnubrögð, þá er töluvert af málum til, sem Alþ. þarf að afgreiða og verulegan tíma þarf til að átta sig á, en stj. hefur einfaldlega ekki haft hugsun á að leggja fyrir þingið. Þannig eru t. d. dæmi þess, að brbl., að vísu mjög lítilvæg, sem þurfti að leggja fyrir þingið, eru alveg nýlega fyrir það lögð. Hér er stór lagabálkur, sem er búið að útbýta fyrir fáum dögum. Hann er upp á 117 greinar, mál, sem vitað er að ýmsir þm. hafa mjög mikinn áhuga fyrir, tekur töluverðan tíma og fer ekki eftir flokkum, hvernig verður afgreitt. Það er frv. til l. um lax- og silungsveiði. Það er lagt fyrir þingið aðeins fyrir örfáum dögum. Ætli það hafi tafizt á því, að stj. hafi þurft að verja svo miklum tíma til að íhuga málið og undirbúa að þessu sinni? Með leyfi hæstv. forseta ætla ég að lesa upp grg.: „Frv. þetta er flutt samkv. beiðni landbúnaðarráðherra. Nefndin og einstakir um. áskilja sér rétt til að flytja breytingartillögur og fylgja breytingartillögum, sem fram kunna að koma.“ Frv. fylgdi svo hljóðandi greinargerð: „Samhljóða frv. var lagt fyrir síðasta Alþ., en varð ekki útrætt. Meiri hl. landbn. efri deildar skilaði þá nál. um frv. á þskj, 544 og bar fram nokkrar brtt. við frv. á þskj. 545. Um grg. fyrir frv. vísast til athugasemda þeirra, sem fylgdu frv., þegar það var lagt fyrir síðasta þing.“ Hér er grg. búin. Þetta er allt það mikla starf, sem ríkisstj. hefur lagt til þess að undirbúa þennan 117 greina lagabálk fyrir þetta þing. Hefði nú ekki verið nær, þegar hér hafa setið 52 menn, að langsamlega mestu leyti starfslausir í 2½ mánuð, að láta frv. eins og þetta, sem tekur töluverðan tíma og vinnu fyrir þá, sem eiga að setja sig inn í það, koma tímanlega fyrir, þannig að hægt væri að vinna að því á þeim mánuðum, sem liðnir eru? Ég skal nefna annað dæmi. Þegar ég var dómsmrh., skipaði ég n. til þess að undirbúa nýja umferðarlöggjöf, sem er mjög mikið og umfangsríkt starf. Ég hygg, að þessi n. hafi skilað mjög rækilegu, löngu og greinargóðu frv. til hæstv. ríkisstj., dómsmrn., um miðjan september. Ég hef ekki séð þetta frv. enn fyrir Alþ. Ég hef verið að reyna að grennslast eftir því og haft af því óljósar fregnir, en þó skilizt, að það mundi eiga að leggja frv. fyrir Alþ., og mér þykir sannast sagt mjög ósennilegt, að hæstv. ríkisstj. sjálf verji miklum tíma til að íhuga frv., vegna þess að það er algerlega ópólitískt í eðli, en er með þeim hætti, að það hlýtur að taka töluverðan tíma að athuga, og það þarf ekki síður athugunar við innan þingsins en í rn. eða í þeirri n., sem um málið hefur fjallað. Hvernig er hægt að verja það að láta frv. um mjög aðkallandi efni liggja aðgerðalaust í stjórnarráðinu allan þennan tíma, en halda þingbákninu hér gersamlega starfslausu eins og allir vita aðrir en þá þessir háu herrar í ríkisstj. Það vita allir þm. aðrir. Og jafnvel stjórnarliðar hafa blygðazt sín fyrir það, svo grandvarir menn sem þeir eru, að taka laun fyrir þá þrásetu, sem þeir hafa hér þurft að hafa, meðan beðið hefur verið eftir þessari jólagjöf, sem nú er rétt að landslýðnum og verið er að tilreiða í dag og á morgun, til þess að öruggt sé, að fólkið fái að sjá framan í fegurð hennar fyrir sjálfa jólahátíðina.

Fjmrh. (Eysteinn Jónsson) Hv. 1. þm. Reykv. er enn við sama heygarðshornið. Hann segir, að ég muni lítið vita um, hvað hafi gerzt á Alþ. í vetur, vegna þess að ég hafi verið sárasjaldan viðstaddur. Ég held, að ég viti mjög vei, hvað gerzt hefur á Alþ. í vetur, en á hinn bóginn held ég, að það sé engin ný bóla, þó að ráðherrum gangi illa að koma því við að sitja alla þingfundi til enda. Ætla ég ekki að fara lengra út í það, en mætti margt um það segja, 



Herra forseti. Ég vil aðeins út af því, sem fram kom hjá hæstv. ráðh. seinast, að hv. 1. þm. Reykv. hefði ekki mátt vera að því að vera hér í gærkvöld, þegar stóra mál stj. var lagt fram, láta það koma fram, að þar missti hann ekki af neinu og tafði ekki heldur framgang málsins meðan hann var á fundi annars staðar, þá töluðu hér þrír hæstv. ráðh., og í öllum ræðum þeirra eða í engri ræðu þeirra komu fram neinar nýjar upplýsingar til viðbótar við þær fátæklegu upplýsingar, sem eru í hinni rýru grg. með stjfrv. um útflutningssjóðinn. Viðvíkjandi svo hinu, að hv. þm. stjórnarliðsins hafi verið önnum kafnir við undirbúning mála á þessu þingi og þess vegna haft nóg að gera, þó að tæpast hafi verið hægt að halda hér fundi nema vegna þess, að stjórnarandstaðan flutti frv., þá kemur mér það nokkuð einkennilega fyrir sjónir og ekki sízt í sambandi við það stóra mál, sem er á döfinni hér nú um útflutningssjóð, því að hafi maður spurt einhvern þm. úr stjórnarliðinu upplýsinga um einstök atriði í því máli utan fundar til þess að fræðast, þá hefur maður alltaf komið að tómum kofunum, og margir þessara manna hafa sagt við mig: Ég hef ekki hugmynd um, hvað í þessu frv. felst, - svo að einhverjir úr stjórnarliðinu hafa ekki lagt á sig mikil störf til þess að undirbúa það stóra mál, sem ætti þó að vera eitt af stærstu málunum. Nei, ég held, að það sé alveg sannmæli, sem fram kom hjá 1. þm. Reykv., að það hefði vissulega verið hægt að hafa aðra starfstilhögun á málum hér á þessu þingi nú, og hún er með mjög annarlegum hætti, þó að hins vegar, eins og nú er komið, sé ekki ástæða til þess að bregða fæti fyrir þetta og hægt að fallast á það, að þetta frv., sem hér liggur fyrir, nái fram að ganga.



Herra forseti. Ég vildi nú aðeins skjóta því hér fram og þakka honum fyrir að veita mér orðið, en það er til þess að spara umræður við síðari umr. málsins, að hæstv. forseti, nei, fjmrh. var að saka mig fyrir, að ég hefði ekki haft tíma til þess að vera hér við umr. í gærkvöld. Ég var hér þó til kl. 3 í nótt eða hálfþrjú, hvenær sem umr. lauk. Hitt er annað mál, að ég brá mér frá nokkra stund til þess að skýra fyrir kjósendum, verulegum hóp og áhugasömum, efni jólagjafarinnar, sem þeir eiga að fá, og ég skil ákaflega vel, að hæstv. fjmrh. þyki það ekki þörf starfsemi.



Herra forseti. Hv. 5. þm. Reykv. (JóhH) var að segja, að hann tryði því svona mátulega, að þm. stjórnarflokkanna hefðu verið önnum kafnir við að undirbúa þau stórmál, sem nú eru fram komin, þar sem hann hafi orðið var við, að því er mér skildist, að einhverjir þm, úr stjórnarflokkunum hafi ekki kannazt við einhver ákvæði, sem væru í frumvörpunum; því vildi hann vefengja, að þeir hefðu yfirleitt fylgzt með í þessum málum. Þetta er náttúrlega ákaflega barnaleg athugasemd hjá hv. 5. þm. Reykv., jafnkunnugur og hann er þó undirbúningi mála á hv. Alþ. og samstarfi ríkisstj. við þm. Vitaskuld er það svo, að í svona málum er fullt af ýmsum teknískum ákvæðum, sem undirbúin eru af embættismönnunum og sett inn í frv., og það þarf alls ekki að vera, að allir þm. í stjórnarflokkunum kannist við þau, þó að þeir hafi fullkomlega fjallað um öll efnisatriði frv. Þetta veit hv. 5 þm. Reykv. ofur vel, og þetta er því ekkert annað en útúrsnúningur hjá honum. Þá sagði hv. þm., að hv. 1. þm. Reykv. hefði ekki misst af neinu hér, vegna þess að það hefði ekki komið fram svo margt nýtt í þeim umr., sem hér hefðu átt sér stað meðan hann var fjarverandi í gærkvöld, sem var nú raunar langt fram á kvöld og allan tímann á meðan stjórnin gerði grein fyrir þessum málum, Ja, ég vil nú bara spyrja þessa hv. þm.: Hvort eiga menn að meta meira að mæta á Alþ., þegar stærstu málin eru lögð fram, eða mæta á fundi í Varðarfélaginu? Hvort er fremur skylda þm. og ekki sízt þeirra, sem telja sig á oddinum í stjórnmálunum, að mæta hér á þinginu, þegar ríkisstj. gerir grein fyrir sinum höfuðmálum, hvort er það þýðingarmeira að mæta hér eða fremur skylda þeirra að mæta hér eða í pólitískum félögum úti í bæ? Hv. 1. þm. Reykv. sagði, að hann hefði verið að útskýra fyrir kjósendum sínum jólagjöfina. En mér hefur nú skilizt, að hv. þm. Sjálfstfl. hafi einmitt verið að kvarta yfir því hér aðallega í þessum umr., að það væri svo margt óljóst í frv., einmitt svo óljóst og málið væri allt í þoku fyrir þeim. Ætli það hefði þá ekki verið nær fyrir þá að reyna að fá frekari upplýsingar um þetta mál, áður en þeir tóku það að sér að skýra það fyrir öðrum? Ætli það hefði ekki verið réttara fyrir þá að reyna að gera tilraun til þess að skilja það sjálfir og vita hvað í því fólst, áður en þeir hlupu á fjölmenna fundi í bænum til þess að reyna að þeyta upp moldviðri um málið? Ég hygg það. M. a. kvartaði hv. 1. þm. Reykv. yfir því hér áðan í umr., að það væri sér algerlega óljóst, hvað ætti að gera við þá fjármuni, sem ríkissjóði væru ætlaðir í frv. stj. En ef hann hefði nú metið þingmannsskyldur sínar meira í gærkvöld og verið hér, þar sem hann átti að vera, í staðinn fyrir að vera úti í Varðarhúsi, þá hefði hann vitað þetta.



Herra forseti. Mér þykir rétt að bæta nokkru við, úr því að hæstv. fjmrh. er farinn að byrsta sig, og ég vil þá ítreka það, sem ég sagði áðan, að það er ekki rétt hjá honum, að ég hafi bara við einstaka þm. rætt einstök atriði. Við höfum verið í allan morgun á fundi í fjhn. Nd. um stóra málið, um útflutningssjóðinn, og það hefur glöggt komið fram í þeirri nefnd og hjá þeim mönnum, sem handgengnastir hafa verið hæstv. fjmrh. einmitt í fjárhagsmálefnum, hversu nauðaókunnugir þm. stjórnarflokkanna eru þessu máli. Og það mætti jafnvel segja mér það, að það væru einhverjir, jafnvel innan hæstv. ríkisstj., sem þyrftu að fá einhverjar frekari upplýsingar í þessu máli. Og úr því að ráðh. var að beina því til 1. þm. Reykv., að honum hefði ekki veitt af að vera hér í gærkvöld til þess að fá upplýsingar, vil ég segja það, að hann missti ekki af neinum upplýsingum á fundinum í gærkvöld. En hæstv. ríkisstj. skal verða spurð og hún skal verða innt eftir frekari upplýsingum og skýringum um þetta mál áður en lýkur, og geta þá kannske fleiri byrst sig en hæstv. fjmrh.



Herra forseti. þessu frv. felst það eitt, að skemmtanaskatt skuli á næsta ári innheimta samkv. sömu reglum sem gilt hafa undanfarin ár. Fjárþörf þeirra fyrirtækja, sem njóta tekna af skemmtanaskatti, mun á næsta ári verða sízt minni en hún hefur verið undanfarin ár, og ber því eðlilega nauðsyn til þess að framlengja gildandi lagaákvæði óbreytt. Frv. hefur verið afgr. í Ed., og legg ég til, að því verði vísað til hv. fjhn., og óska þess, að það nái fram að ganga sem fyrst.